Diari Oficial de la Generalitat Valenciana


Sumari del DOGV 3604, del 14-10-1999 (1999/8706)

ORDRE de 27 de setembre de 1999, de la Conselleria d'Agricultura, Pesca i Alimentació, per la qual es dicten normes per a l'assignació de quantitats de referència de quota lletera procedents de la reserva nacional en la modalitat d'entrega a compradors.
-------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/09/27/(1)/dof/vci/html**

### Dades del document

Número de DOGV
:   3604

Data del DOGV
:   14-10-1999

Secció del DOGV
:   I. DISPOSICIONS GENERALS

Número del document
:   1999/8706


Data del document
:   27-09-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * legislació
    * explotació lletera
    * llet
    * producte lacti

ORDRE de 27 de setembre de 1999, de la Conselleria d'Agricultura, Pesca i Alimentació, per la qual es dicten normes per a l'assignació de quantitats de referència de quota lletera procedents de la reserva nacional en la modalitat d'entrega a compradors. [1999/M8706]
  
La Conselleria d'Agricultura, Pesca i Alimentació desplega polítiques per a millorar l'estructura de les produccions ramaderes com a base per a incrementar la rendibilitat de l'activitat. En el sector lacti, l'instrument adequat per a aquest objectiu són les quantitats de referència de quota làctia.
  
L'aplicació dels reials decrets 1.881/1991, de 30 de desembre, i 324/1994, de 28 de febrer, ha generat una bossa de quantitats de referència en la reserva nacional. Una part d'aquesta correspon a la Comunitat Valenciana.
  
La quota disponible en la reserva nacional pot ser assignada als ramaders d'acord amb les bases fixades en el Reial Decret 174/1998, de 16 de febrer, amb l'establiment de l'especificitat pròpia de la Comunitat Valenciana.
  
ORDENE
  
Article 1. Objecte i requisits dels beneficiaris
  
Aquesta ordre té per objecte assignar la quantitat de 210 tones de llet en la modalitat d'entrega a compradors (venda a indústries) entre els titulars d'explotacions de boví lleter que ho sol·liciten i les explotacions dels quals radiquen en la Comunitat Valenciana i complisquen els requisits següents:
  
1. Disposar de quantitat de referència assignada, de conformitat amb el que es disposa en l'article 1 del Reial Decret 1.319/92, i exercir l'activitat el dia d'entrada en vigor d'aquesta ordre.
  
2. Tenir la condició de productor de llet a títol principal. S'entendrà com a tal aquella persona física que obté el 50% de la seua renda, com a mínim, de l'activitat agrària i el 50% dels seus ingressos agraris, com a mínim, procedisquen de la venda de llet de l'explotació. Per a persones jurídiques, el 50% dels seus ingressos han de procedir de la venda de llet.
  
3. No haver-se acollit als plans d'abandonament definitiu de la producció de llet finançats a càrrec de fons de la Unió Europea, nacionals o autonòmics.
  
4. No haver transferit quantitats de referència.
  
5. Que en el període 1998/1999 de taxa suplementària hagueren entregat llet i productes lactis almenys pel 90% de la seua quantitat de referència i que les entregues efectuades des de l'1 d'abril de 1999 fins al 30 de setembre de 1999 arriben almenys al 50% de la seua quantitat de referència disponible a 1 d'abril de 1999.
  
Article 2. Limitació
  
Les quantitats de referència assignades a l'empara d'aquesta ordre no podran ser objecte de transmissió per venda o arrendament ni de cessió temporal o abandonament indemnitzat, i caldrà reintegrar-les a la reserva nacional quan el productor decidisca cessar en l'activitat o transferir totalment o parcialment la seua quantitat de referència; s'exceptuen del que s'ha establit en el paràgraf anterior els casos d'herència i les transferències per donació, sempre que es tracte de la mateixa explotació que tenia el productor anterior. en aquest cas, les quantitats de referència procedents de la reserva nacional quedaran subjectes als requisits d'origen.
  
Article 3. Puntuació i classificació de les sol·licituds
  
D'acord amb el que s'estableix en l'article 15 del Reial Decret 1.888/1991, la classificació de les sol·licituds per a l'assignació de quantitats de referència s'efectuarà segons el barem de puntuació següent:
  
a) Explotacions ubicades en les zones agrícoles desfavorides definides en l'article 3 de la Directiva 75/268/CEE, del Consell: 1 punt.
  
b) Agricultor jove, tal com es defineix en l'article 2.7 de la Llei 19/1995: 2 punts.
  
c) Haver efectuat en els cinc anys anteriors o estar realitzant amb anterioritat a l'entrada en vigor d'aquesta ordre millores estructurals aprovades per mitjà d'una resolució de la CAPA: 2 punts.
  
d) Explotació pertanyent a un grup o associació de ramaders que realitzen controls de qualitat de la llet produïda: 3 punts.
  
e) Explotació qualificada sanitàriament d'acord amb el Reial Decret 379/1987, modificat mitjançant el Reial Decret 103/1990: 3 punts.
  
f) Explotació qualificada prioritària a l'empara del que es disposa en la Llei 19/1995: 1 punt.
  
g) Explotació associativa de les considerades en els articles 5 i 6 de la Llei 19/1995, de 4 de juliol, de Modernització de les Explotacions Agràries, 1 punt per soci que complisca el requisit del punt segon de l'article 1, amb un màxim de 3 punts. La puntuació d'aquest apartat és incompatible amb la de l'apartat b).
  
2. La distribució entre els productors de les quantitats de referència s'efectuarà tenint en compte la puntuació assolida assignant a cada punt un valor en quilograms que serà el quocient resultant de dividir la quantitat de 210 tones entre la suma de les puntuacions individuals assolides per cada un dels sol·licitants que complisquen els requisits per a accedir a aquesta convocatòria.
  
Article 4. Termini i documentació
  
Les sol·licituds es formalitzaran en una instància dirigida al director general d'Innovació Agrària i Ramaderia de la Conselleria d'Agricultura, Pesca i Alimentació. El termini de presentació serà de 20 dies hàbils a partir de l'entrada en vigor d'aquesta disposició. Les sol·licituds podran presentar-se en els registres de la Conselleria d'Agricultura, Pesca i Alimentació i en tots aquells llocs previstos per la Llei 30/1992, de Règim Jurídic de les Administracions Públiques i del Procediment Administratiu Comú, i hauran d'anar acompanyades de la documentació següent:
  
- Fotocòpia del DNI/CIF
  
- Fotocòpia íntegra de la declaració del IRPF o impost de societats de l'exercici de 1998. Si es tracta de persona jurídica, caldrà aportar aquesta documentació de cada soci o integrant, a més dels estatuts corresponents.
  
- Certificat de la indústria sobre llet entregada en la campanya compresa entre l'1 d'abril de 1998 i el 31 de març de 1999 (campanya 1998/99).
  
- Certificat de la indústria sobre llet entregada des de l'1 d'abril de 1999 fins al 30 de setembre de 1999.
  
- Certificat oficial de qualificació sanitària de l'explotació.
  
- Certificat del responsable, president o director del grup, associació o laboratori interprofessional en el qual o a través del qual es realitzen els controls de qualitat a què fa referència la lletra d) de l'article anterior (si s'escau).
  
- Còpia de la resolució oficial com a beneficiari d'ajudes (si s'escau).
  
- Còpia de la resolució de qualificació com a prioritària (si s'escau).
  
- Fotocòpia compulsada de factures de llet entregada durant l'any 1998 o certificat de l'empresa de recollida en la qual es faça constar el nombre de quilograms de llet i l'import liquidat corresponent a 1998 (si s'escau).
  
Article 5. Tramitació
  
Una vegada avaluades les sol·licituds, i d'acord amb el que es preveu en el Reial Decret 174/1998, es remetrà una proposta d'assignació, amb notificació prèvia als interessats i al director general de Produccions i Mercats Ramaders del Ministeri d'Agricultura Pesca i Alimentació.
  
Article 6. Incompliment
  
La falsedat de les dades consignades en la sol·licitud o la de la documentació aportada donarà lloc a l'anul·lació de l'assignació i se sancionarà de conformitat amb la normativa vigent, sense perjudici de les responsabilitats de tota mena que pogueren derivar-se'n, especialment les relacionades amb l'aplicació de la taxa suplementària.
  
DISPOSICIÓ FINAL
  
Aquesta disposició vigeix des de l'endemà de la publicació en el Diari Oficial de la Generalitat Valenciana.
  
València, 27 de setembre de 1999
  
La consellera d'Agricultura, Pesca i Alimentació,


Còpia Permalink ELI